PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2003/ZK/1/1/087				      		        Bratislava 19. máj 2003

Protimonopolný úrad Slovenskej republiky, odbor dohôd obmedzujúcich súťaž, v správnom konaní začatom na základe návrhu podnikateľa Spoločné poľnohospodárske družstvo Veselé, so sídlom 922 08 Veselé podľa § 25 ods. 1  zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich súťaž a o zmene a doplnení niektorých zákonov vo veci posúdenia, či došlo k uzatvoreniu dohody obmedzujúcej súťaž podľa § 4 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich súťaž a o zmene a doplnení niektorých zákonov medzi podnikateľmi UNIQA poisťovňa, a.s., so sídlom Lazaretská 15, 820 07 Bratislava, Komunálna poisťovňa  a.s., so sídlom Horná 25, 974 01 Banská Bystrica, Generali poisťovňa a.s., so sídlom Mlynské Nivy 1, 811 09 Bratislava, Česká poisťovňa  - Slovensko, a.s., so sídlom Prievozská 6, 821 09 Bratislava, ERGO poisťovňa, a.s., so sídlom Drieňová 7, 821 02 Bratislava, KOOPERATÍVA poisťovňa, a.s., so sídlom Štefanovičova 4, 816 23 Bratislava, Allianz - Slovenská poisťovňa, a.s., so sídlom Dostojevského rad 4, 815 74 Bratislava pri stanovovaní sadzieb povinného zmluvného poistenia zodpovednosti za škodu spôsobenú prevádzkou motorového vozidla na rok 2003 takto 

rozhodol :

podľa § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. o skupinových výnimkách zo zákazu dohôd obmedzujúcich súťaž a o zmene a doplnení niektorých zákonov konanie zastavuje, nakoľko dôvod na konanie nebol daný.
Odôvodnenie:

Na základe návrhu podnikateľa Spoločné poľnohospodárske družstvo Veselé, so sídlom 922 08 Veselé (ďalej len „navrhovateľ“) začalo dňa 24.01.2003 na Protimonopolnom úrade Slovenskej republiky, odbore dohôd obmedzujúcich súťaž (ďalej len „úrad“), správne konanie podľa § 25 ods. 1  zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich súťaž a o zmene a doplnení niektorých zákonov (ďalej len „zákon“)  vo veci posúdenia, či došlo k uzatvoreniu dohody obmedzujúcej súťaž podľa § 4 zákona týkajúcej sa stanovovania cien povinného zmluvného poistenia zodpovednosti za škodu spôsobenú prevádzkou motorového vozidla na rok 2003 (ďalej len „PZP“). 

Účastníkmi predmetného správneho konania podľa § 25 ods. 3 zákona sú navrhovateľ a podnikatelia - poisťovne poskytujúce poistný produkt PZP:

- UNIQA poisťovňa, a.s., Lazaretská 15, 820 07 Bratislava (ďalej len „UNIQA poisťovňa a.s.“)
- Komunálna poisťovňa  a.s., Horná ul. 25, 974 01 Banská Bystrica (ďalej len „Komunálna 
   poisťovňa a.s.“)
- Generali poisťovňa a.s., Mlynské Nivy 1, P.O.Box 10, 820 04 Bratislava 24 (ďalej len 
    „Generali poisťovňa a.s.“)
- Česká poisťovňa - Slovensko, a.s., Prievozská 6, 821 09 Bratislava (ďalej len „Česká 
    poisťovňa - Slovensko a.s.“)
-  ERGO poisťovňa, a.s., Drieňová 7, 821 02 Bratislava (ďalej len „ERGO poisťovňa a.s.“)
- Allianz - Slovenská poisťovňa, a.s., Dostojevského rad 4, 815 74 Bratislava (ďalej len 
    „Allianz - Slovenská poisťovňa a.s.“)
- KOOPERATÍVA poisťovňa, a.s., Štefanovičova 4, 816 23 Bratislava (ďalej len „Kooperatíva    
   poisťovňa a.s.“).

Navrhovateľ vo svojom návrhu žiadal úrad o prešetrenie, či konanie poisťovní poskytujúcich PZP nenapĺňa znaky foriem nedovoleného obmedzovania súťaže podľa § 4  zákona  a či v jeho dôsledku nedošlo k porušeniu zákona. 

Podľa § 4 ods. 1 zákona dohoda a zosúladený postup podnikateľov, ako aj rozhodnutie združenia podnikateľov, ktoré majú za cieľ alebo môžu mať za následok obmedzovanie súťaže, sú zakázané, ak zákon neustanovuje inak. 

Podľa § 4 ods. 2 zákona na účely zákona: 
a) dohoda podnikateľov je každý ústny alebo   písomný súhlasný prejav vôle jej účastníkov, 
     ako aj iný súhlasný prejav vôle vyvodený z ich konania, 
b) zosúladený postup podnikateľov je koordinácia správania podnikateľov, ktorá nenapĺňa 
     znaky  dohody podnikateľov podľa písmena a) a ktorú nemožno označiť ako prirodzené 
     nasledovanie správania iného podnikateľa, 
c) rozhodnutie združenia podnikateľov je právny akt orgánu združenia, ktorý zaväzuje jeho 
     členov, ako aj odporúčanie orgánu združenia členom. 

	V súvislosti s posudzovaním stavu konkurenčného prostredia na relevantných trhoch, na ktorých pôsobia účastníci konania, t. j. poisťovne poskytujúce PZP, úrad definoval relevantný trh, pričom vychádzal z nasledovných ustanovení zákona.  

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojovanie určitých potrieb z hľadiska užívateľa zhodné alebo vzájomne zastupiteľné. 
Tovarový relevantný trh podľa § 3 ods. 4 zákona zahŕňa zhodné alebo vzájomne zastupiteľné tovary schopné uspokojiť určitú potrebu užívateľov, pričom podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.
Priestorový relevantný trh je v zmysle § 3 ods. 6 zákona určený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami. 

Vychádzajúc z dopytovej a ponukovej substitúcie úrad ako tovarový relevantný trh vymedzil trh poskytovania povinného zmluvného poistenia zodpovednosti za škodu spôsobenú 
prevádzkou motorového vozidla.

Ako geografický relevantný trh úrad stanovil územie Slovenskej republiky.

V priebehu správneho konania úrad vychádzal v rozhodujúcej miere z poznatkov získaných v rámci prešetrovania, ktoré úrad začal podľa § 22 ods. 1 písm. a) zákona v rovnakej veci koncom roka 2002.
Úrad začal prešetrovanie na základe viacerých upozornení, ktoré obdržal od fyzických osôb v priebehu mesiaca november 2002. Pisatelia v nich poukazovali na správanie sa poisťovní pri stanovovaní sadzieb PZP, predovšetkým z hľadiska úrovne sadzieb a ich zhodnosti u väčšiny poisťovní.
Obsahom prešetrovania úradu bolo teda posúdenie, či  pri stanovovaní cien PZP   nedošlo zo strany poskytovateľov PZP  k porušeniu § 4 zákona uzatvorením dohody obmedzujúcej súťaž. 

Úrad si v rámci prešetrovania  v predmetnej veci vyžiadal informácie a podklady od všetkých dotknutých poisťovní, ktoré v tom čase poskytovali PZP, t.j.:

-   UNIQA poisťovňa a.s.,
-   Komunálna poisťovňa  a.s.,
-   Generali poisťovňa a.s.,
-   Česká poisťovňa - Slovensko a.s.,
-   ERGO poisťovňa a.s.,
-   Allianz poisťovňa a.s.,
- Slovenská poisťovňa a.s., Dostojevského rad 4, 815 74 Bratislava (ďalej len 
                „Slovenská poisťovňa a.s.“)
-   KOOPERATÍVA poisťovňa a.s.,
ako aj od Slovenskej kancelárie poisťovateľov, so sídlom Trnavská cesta 82, 821 02 Bratislava (ďalej len „Slovenská kancelária  poisťovateľov“) zastrešujúcej  uvedených 8 poisťovní, ktorá bola zriadená zákonom č. 381/2001 Z.z. o povinnom  zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých  predpisov (ďalej len „zákon č. 381/2001 Z. z.“).  

Úrad posúdením a porovnaním poisťovňami predložených základných poistných sadzieb pre PZP v roku 2003 zistil, že všetky poisťovne poskytujúce PZP majú takmer vo všetkých kategóriách rovnaké sadzby, ktoré predstavujú 20 % navýšenie oproti minimálnym sadzbám stanovených Slovenskou kanceláriou poisťovateľov. Len poisťovňa ERGO poisťovňa a.s. stanovila pre kategórie motocykle nad 350 ccm, ťahače návesov, poľnohospodárske stroje a traktory, autobusy MHD  a ostatné autobusy sadzby na úrovni maximálnych sadzieb stanovených Slovenskou kanceláriou poisťovateľov.

Po obdržaní návrhu navrhovateľa dňa 24.01.2003 si úrad vyžiadal doplňujúce informácie, podklady a stanovisko k návrhu od všetkých dotknutých poisťovní. 

Na základe podkladov a informácií získaných v rámci šetrenia i správneho konania úrad zistil nasledovné skutočnosti.

	Poskytovanie PZP sa riadi ustanoveniami zákona č. 381/2001 Z.z. Podľa § 3 citovaného zákona má držiteľ, vlastník alebo prevádzkovateľ motorového vozidla povinnosť uzavrieť poistnú zmluvu. Citovaný zákon zároveň od 01.01.2002 liberalizoval poskytovanie PZP. Do tohto termínu mala oprávnenie na poskytovanie PZP iba Slovenská poisťovňa a.s. Podľa § 2 písm. d) zákona č. 381/2001 Z.z. PZP môže poskytovať každá poisťovňa, ktorej bolo udelené povolenie na vznik poisťovne a podnikanie v poisťovníctve podľa osobitného predpisu, ak podľa tohto povolenia je oprávnená vykonávať poistenie zodpovednosti.

	K 31.12.2002 pôsobilo na relevantnom trhu poskytovania PZP osem poisťovní s nasledujúcimi podielmi:

Poisťovňa	podiel na	
	trhu v %	
Allianz poisťovňa a.s.	22,00	
 Slovenská poisťovňa a.s.	45,76	
Uniqa poisťovňa a.s.	 1,07	
Generali poisťovňa a.s. 	 0,77	
ERGO poisťovňa a.s.	 0,58	
Česká poisťovňa-Slovensko a.s.	 4,09	
Kooperatíva poisťovňa a.s.	24,25	
Komunálna poisťovňa a.s.	 1,48	

Allianz poisťovňa, a.s. a Slovenská poisťovňa, a.s. od 01.01.2003 vystupujú spoločne pod názvom Allianz  - Slovenská poisťovňa, a.s., Bratislava.
Kooperatíva poisťovňa a.s. a  Komunálna poisťovňa a.s. patria do jednej ekonomickej skupiny.

Pri určovaní sadzieb PZP boli poisťovne povinné sa riadiť ustanovením § 28 ods. 5 zákona   č. 381/2001 Z.z., podľa ktorého na rok 2002 sa stanovuje minimálne poistné v rovnakej výške ako poistné zo zákonného poistenia zodpovednosti za škodu spôsobenú prevádzkou motorového vozidla na rok 2001. Na roky 2003 a 2004 sa výška minimálneho poistného z predchádzajúceho roka každoročne zvyšuje o priemernú ročnú mieru inflácie meranú indexom spotrebiteľských cien, vyhlásenú Štatistickým úradom Slovenskej republiky. Ak však v predchádzajúcom kalendárnom roku v určitej skupine motorových vozidiel nárast percenta škodovosti prevýši mieru inflácie, v nasledujúcom roku sa minimálne poistné tejto skupiny vozidiel zvyšuje o nárast percenta škodovosti schválený Úradom pre finančný trh na návrh Slovenskej kancelárie poisťovateľov; percentom škodovosti sa na tieto účely rozumie podiel súčtu poistných plnení vyplatených všetkými poisťovateľmi a Slovenskou kanceláriou poisťovateľov a nimi vytvorených rezerv na poistné plnenia vo vzťahu k nimi prijatému poistnému. Maximálne poistné nesmie byť vyššie ako minimálne poistné navýšené o 30 %.

Nakoľko v roku 2002 nárast škodovosti prevýšil výšku inflácie Slovenská kancelária  poisťovateľov na základe podkladov členských poisťovní vypočítala index nárastu škodovosti za rok 2002, ktorý Úrad pre finančný trh schválil rozhodnutím č.j. 2507/2002-ÚFT-5 zo dňa 18.10.2002. 
Index nárastu škodovosti mal priemernú hodnotu 151 %, v jednotlivých skupinách sa pohyboval od najnižšieho  - 150,01 % u motocyklov nad 50 ccm do 350 ccm po najvyšší - 645,82 % u poľnohospodárskych stojov a traktorov.  
	Slovenská kancelária poisťovateľov následne  vydala Metodické usmernenie členov Slovenskej kancelárie  poisťovateľov č. 14/2002 zo dňa 21.10.2002, v ktorom vyhlásila výšku sadzieb PZP pre rok 2003 pre jednotlivé kategórie motorových vozidiel. Metodické usmernenie je pre všetkých členov Slovenskej kancelárie poisťovateľov záväzné.

Z uvedených skutočností vyplýva, že sadzby PZP sú v zmysle zákona č. 381/2001 Z.z.  regulované a poisťovne ich nemôžu stanovovať ľubovolne, ale len v rámci vymedzeného pásma medzi minimálnou a maximálnou sadzbou. Toto pásmo je ešte užšie pre tie poisťovne, ktoré poskytujú bonusy za bezškodový priebeh, t.j. všetky poisťovne okrem UNIQA poisťovňa a.s. Poisťovne poskytujúce 5 % bonus musia stanoviť základné sadzby najmenej o 5 % nad stanovenú minimálnu sadzbu PZP, aby poistná suma, ktorú zaplatia poistení s bezškodovým priebehom poistenia neklesla pod minimálnu sadzbu. Poisťovne Kooperatíva poisťovňa a.s. a Komunálna poisťovňa a.s., ktoré poskytujú za bezškodový priebeh počas prvého roku poistenia bonus 10 %, musia z toho istého dôvodu stanoviť sadzbu PZP najmenej o 10 % nad stanovenou minimálnou sadzbou PZP.
Z uvedených skutočností vyplýva, že v dôsledku cenovej regulácie sa výrazne zužuje priestor pre cenovú konkurenciu medzi jednotlivými poisťovňami.

Ďalším faktorom, ktorý znižuje motiváciu poisťovní na intenzívnejšiu cenovú súťaž je aj skutočnosť, že k najpodstatnejšiemu prerozdeleniu klientov v oblasti PZP došlo ešte pred 01.01.2002, t.j.,  v čase keď sa nové poisťovne na tomto trhu po liberalizácii PZP snažili získať klientov. Už v tomto období sa však ponuky jednotlivých poisťovní s cieľom prilákať klientov sústredili predovšetkým na necenovú oblasť konkurencie, pričom sadzby PZP boli u všetkých poisťovní takmer totožné.
Za súčasného stavu sa konkurenčný boj okrem ponúkaných bonusov za bezškodový priebeh sústreďuje na iné prvky súťaže, napr. rýchlosť vybavenia poistných udalostí, kvalitu služieb, poskytovania vyššieho krytia a pod.

	Úrad v tejto súvislosti zároveň konštatuje, že napriek takmer zhodným sadzbám PZP stanovovaných jednotlivými poisťovňami pre rok 2003, skutočná cena, ktorú platí väčšina klientov, nie je u všetkých poisťovní  rovnaká. Je to spôsobené výškou poskytovaných bonusov za bezškodový priebeh. Z tohto dôvodu klienti poisťovne UNIQA poisťovňa a.s., ktorá bonusy neposkytuje, zaplatili inú cenu PZP pre rok 2003 ako klienti poisťovní Allianz poisťovňa a.s., Generali poisťovňa a.s., Slovenská poisťovňa a.s., ERGO poisťovňa a.s.  a Česká poisťovňa -Slovensko a.s., ktoré poskytujú 5 % bonus a inú ako klienti poisťovní Kooperatíva poisťovňa a.s.  a  Komunálna poisťovňa a.s., ktoré poskytujú bonus 10 %. Rozdielne sadzby PZP v dôsledku rozdielnych bonusov sa  pritom týkali približne 90 % platiteľov PZP (približne takýto počet poistených zaznamenalo v roku 2002 bezškodový priebeh).
	
	Okrem vyššie uvedených skutočností základné ceny poistného PZP na rok 2003 ovplyvnilo aj poistné zaistenie. Poistné zaistenie slúži na zabezpečenie splnenia záväzkov vyplývajúcich z rizík prijatých pri vykonávaní poistenia zodpovednosti, t.j. v tomto prípade PZP, poskytovateľmi PZP. Slovenský trh PZP je zaistený viacerými svetovými zaisťovateľmi jednotnou zaistnou schémou, na základe ktorej sú podmienky zaistenia pre všetky zúčastnené poisťovne rovnaké, pričom každá z nich participuje na výške zaistného podľa percentuálneho podielu na trhu PZP v Slovenskej republike. 
	
	Výška zaistného pre celý zaistný trh PZP v Slovenskej republike sa odvíja od úrovne škodovosti a od výšky vybraného hrubého poistného za PZP. 
	
	Uvedené faktory zároveň výrazne ovplyvňujú aj hospodársky výsledok (zisk, strata) zaisťovateľov trhu PZP v Slovenskej republike, ako aj v iných krajinách. Zaisťovatelia majú teda záujem, aby výber poistného za PZP bol čo najvyšší.

Zo získaných údajov vyplynulo, že po liberalizácii PZP nechceli zaisťovatelia uzavrieť zaistnú zmluvu pre PZP na rok 2002 samostatne s jednotlivými poisťovňami poskytujúcimi PZP, ani zahrnúť PZP do už existujúcich zaistných zmlúv, a to z dôvodu rovnomerného rozloženia rizika, veľmi nepriaznivých ekonomických výsledkov PZP v predchádzajúcich rokoch, ako aj nepriaznivých výsledkov tohto typu poistenia v okolitých krajinách. Zaistenie je pritom podľa zákona č. 95/2002 Z.z. o poisťovníctve a o zmene a doplnení niektorých zákonov podmienkou, na základe ktorej môže poisťovňa poskytovať poistenie zodpovednosti.
		
	Možnosťou riešenia bolo vytvorenie jednotnej zaistnej schémy pre celý trh PZP na Slovensku. Nakoniec po dlhých vyjednávaniach  prostredníctvom zaistného brokera BMS Harris & Dixon Slovakia a zreteľnom prísľube, že sadzby PZP na Slovensku pre rok 2003 budú odzrkadľovať reálny vývoj škodovosti tohto typu poistenia, bola odsúhlasená zaistná schéma a podpísaná zaistná zmluva pre PZP na Slovensku, bez ktorej by poisťovne nemohli poskytovať PZP a liberalizácia trhu PZP by sa neuskutočnila.
	
	Zaisťovatelia boli ochotní poskytnúť zaistnú ochranu slovenským poisťovateľom motorových vozidiel pre rok 2003 len za predpokladu, že títo navýšia sadzby PZP o 20 % nad minimálne  sadzby stanovené Úradom pre finančný trh pre rok 2003. Uvedené minimálne sadzby  PZP schválené Úradom pre finančný trh boli pritom v priemere o 51% vyššie oproti minimálnym sadzbám PZP v roku 2002. 
	
	Zaisťovatelia adresovali túto požiadavku všetkým poisťovniam, pričom vychádzali zo skutočnosti, na základe analýzy poistného trhu PZP na Slovensku, že úroveň sadzieb PZP na Slovensku bola neprimeraná vo vzťahu k vynaloženým zaistným nákladom. Ich požiadavkou bolo zvýšenie skutočných sadzieb PZP pre rok 2003 minimálne o 70 % oproti minimálnym sadzbám PZP stanovených pre rok 2002.
	
	Prostredníctvom zaistného brokera Benfield Greig Bratislava bolo pre rok 2003 dohodnuté obnovenie zaistnej zmluvy. Podmienkou podpísania zaistnej zmluvy bolo akceptovanie navýšenia sadzieb PZP zo strany poisťovní. 
Za veľmi významnú z hľadiska posúdenia tohto prípadu považuje úrad skutočnosť, že sadzby PZP jednotlivých poisťovní pre rok 2003 sú, až na výnimky, stanovené práve na minimálnej úrovni požadovanej zo strany zaisťovateľov. 
	
Ďalším faktorom, ktorý úrad v priebehu správneho konania posudzoval, bola aj štruktúra trhu PZP. Z predložených podkladov vyplynulo, že vedúce postavenie na tomto trhu má Allianz - Slovenská poisťovňa a.s., ktorej podiel na trhu predstavuje cca. 70 %. Úrad dospel k záveru, že iné poisťovne mohli pri stanovovaní svojich sadzieb PZP na rok 2003 vychádzať práve  z úrovne sadzieb PZP vedúcej poisťovne na tomto trhu, t.j. Allianz - Slovenská poisťovňa a.s. 

Na základe získaných podkladov a informácií úrad zároveň dospel k záveru,  že na výrazný nárast sadzieb PZP v roku 2003 oproti roku 2002 okrem už uvedených faktorov mal vplyv aj povinný odvod 8 % z prijatého poistného na záchranné systémy, ktorý sú poisťovne, prevádzkujúce poistenie zodpovednosti za spôsobenú škodu, povinné podľa zákona č. 95/2002 Z.z. o poisťovníctve a o zmene a doplnení niektorých zákonov odvádzať na osobitný účet Ministerstva vnútra Slovenskej republiky, ako aj  4 % príspevok poisťovní na činnosť Slovenskej kancelárie poisťovateľov podľa § 20 ods. 5 zákona   č. 381/2001 Z.z. 

Úroveň sadzieb PZP pre rok 2003 ovplyvnili aj neuhradené záväzky Slovenskej poisťovne a.s. z obdobia pred liberalizáciou trhu  poskytovania PZP, ktoré prešli po 01.01.2002 na všetky poisťovne poskytujúce PZP.  

V tejto súvislosti úrad uvádza, že PZP nie je ani v iných krajinách ziskovou činnosťou, prináša stratu, je však prostriedkom pre prienik poisťovní do iných, ziskových, druhov poistenia. Na existencii PZP má vo svete najväčší záujem štát, nakoľko sa ním ochraňujú obete dopravných nehôd, o ktoré by sa za iných okolností musel postarať štát. PZP ochraňuje tiež majetok samotného poisteného, nakoľko bez tohto poistenia by vodič škodu, ktorú spôsobil nehodou, musel hradiť sám. Z hľadiska výšky sadzieb PZP bolo toto v roku 2002  v Slovenskej republike najnižšie spomedzi okolitých krajín (cca polovičné ako v Maďarskej republike a Poľsku,  o 1/3 nižšie ako v Českej republike).

Po zhodnotení všetkých  podkladov a informácií, ktoré má úrad k dispozícii, úrad konštatuje, že sa nepreukázalo uzatvorenie dohody obmedzujúcej súťaž medzi jednotlivými poisťovňami spočívajúce v stanovení rovnakých sadzieb PZP na rok 2003. 

Úrad dospel k záveru, že takmer totožné sadzby PZP jednotlivých poisťovní pre rok 2003 je možné zdôvodniť skutočnosťami uvedenými v odôvodnení tohto rozhodnutia, predovšetkým  cenovou reguláciou, vplyvom zaisťovateľov na trh PZP, ako aj štruktúrou tohto trhu. 

Na základe vyššie uvedeného úrad rozhodol tak, ako je uvedené vo výrokovej časti tohto rozhodnutia. 

Poučenie:

Podľa ustanovenia § 34 ods. 1 zákona  č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o   organizácii 
ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. proti tomuto rozhodnutiu možno podať rozklad do 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní v znení neskorších predpisov včas podaný rozklad má odkladný účinok.

 

Ing. Ján Šufliarsky 
         riaditeľ odboru dohôd obmedzujúcich súťaž

Rozhodnutie sa doručí:

Spoločné poľnohospodárske družstvo Veselé, 922 08 Veselé 
UNIQA poisťovňa, a.s., Lazaretská 15, 820 07 Bratislava
Komunálna poisťovňa  a.s., Horná 25, 974 01 Banská Bystrica
Generali poisťovňa a.s., Mlynské Nivy 1, 811 09 Bratislava
Česká poisťovňa  - Slovensko, a.s., Prievozská 6, 821 09 Bratislava
ERGO poisťovňa, a.s., Drieňová 7, 821 02 Bratislava
KOOPERATÍVA poisťovňa, a.s., Štefanovičova 4, 816 23 Bratislava
Allianz - Slovenská poisťovňa, a.s., Dostojevského rad 4, 815 74 Bratislava.